টানা হরতালের কারণে রাজশাহী ও চাঁপাইনবাবগঞ্জে আম ব্যবসা প্রায় ১৫ কোটি টাকার ক্ষতির সম্মুখীন হয়েছে। ব্যবসায়ীরা জানান, হরতাল থাকায় বাগান  মালিকদের কাছ থেকে আম কেনার পরও সময়মতো তা গন্তব্যস্থলে পাঠানো যায়নি। ফলে পাকা আম নষ্ট হয়ে যাওয়ায় এ ক্ষতি হয়েছে। ব্যবসায়ীদের হিসাব মতে, কেবলমাত্র চাঁপাইনবাবগঞ্জ জেলায় ১২ কোটি টাকার আম নষ্ট হয়ে গেছে। এছাড়া রাজশাহীর বাঘা, চারঘাট ও বানেশ্বরে আরো ৩ কোটি টাকার আম নষ্ট হয়েছে। দি-এডিটর। হরতালের কারণে দেশে আমের সবচেয়ে বড় আড়ত বা খুচরা বাজার কানসাট থেকে ৫৫০টি আম বোঝাই ট্রাক ছেড়ে আসতে পারেনি। দুদিন ট্রাকগুলোকে সেখানে অবস্থান করতে হয়েছে। ফলে ট্রাক বোঝাই এসব আমের অধিকাংশ পচে নষ্ট হয়ে গেছে। হরতালের পুরো সময়টা ব্যবসায়ী ও  শ্রমিকদের ঘুমিয়ে অথবা কাজ ছাড়াই অলস সময় কাটাতে হয়েছে। গোপালগঞ্জের আম ব্যবসায়ী শামসুল হক জানান, গত বুধবারে তিনি নোয়াখালীতে আম বোঝাই ট্রাক পাঠাতে চেয়েছিলেন; কিন্তু হরতালের কারণে তা আর সম্ভব হয়নি। ফলে ট্রাকগুলোকে কানসাটে অবস্থান করতে হয়েছে। এতে তার প্রায় ৪ লাখ টাকার আম নষ্ট হয়ে গেছে।  গত দুদিনে অনেক ব্যবসায়ীকে শামসুল হকের মতো বিড়ম্বনার সম্মুখীন হতে হয়েছে। গন্তব্যস্থলে সময়মতো আম পাঠানো সম্ভব হয়নি। হরতালের কারণে আমের এই ভরা মৌসুমে কানসাট, শিবগঞ্জ, ভোলাহাট, রোহানপুর, বানেশ্বর, পটিয়া, চারঘাট ও বাঘায় আম ব্যবসায়  ব্যাপক নেতিবাচক প্রভাব পড়েছে। কানসাটের সিরাজ ট্রেডার্সের মালিক মাসুদ জানান, আম মূলত পচনশীল হওয়ায় একদিনের হরতাল হলে কিছুটা ম্যানেজ করা সম্ভব হয়। তবে দুদিনের হরতাল হলে কোনোভাবেই পাকা আমের পচন রোধ করা সম্ভব হয় না।  তিনি এই ধরনের পরিস্থিতি সৃষ্টি না করার জন্য রাজনৈতিক দলগুলোর প্রতি আহ্বান জানান। ব্যবসায়ীরা জানান, আমের মৌসুমে প্রতিদিন কানসাট থেকে গড়ে ১৬০টি ট্রাক দেশের বিভিন্ন এলাকায় যায়। এর এক একটি ট্রাকে প্রায় আড়াই লাখ টাকার আম থাকে। আর এ সময় রাজশাহী ও চাঁপাইনবাবগঞ্জ জেলা থেকে প্রতিদিন ১০০ টন আম দেশের  বিভিন্ন এলাকায় যায়। আমের পচন রোধে ব্যবসায়ীরা এ এলাকায় হিমাগার স্থাপনে প্রয়োজনীয় ব্যবস্থা গ্রহণের জন্য সরকারের প্রতি আহ্বান জানান।